
Audifilia, et vide, et inelina 
Aurem tuam: et obliviscere populum 
tuum, et domum patris tui! 

Et concupiscet rez decorem tuum. 

Slušaj kćeri i gledaj i prikloni uho 
svoje; i zaboravi narod svoj i 
dom oca svoga! 

Onda će kralj zaiskati ljepotu tvoju. 

Ps. 44. 11. 


TISKARA. BRAĆA KRALJ, ZAGREB 




spodinovo. Sva zvona zvone: jakoj, svečanoj 
tutnjavi velikih zvona pridružuje se veselo 
zveckanje malih zvonca, zanjihanih po kam- 
panilima kapelica i manjih crkava. 

Dobro znadu vjernici Bolonje, da Gospo¬ 
din nije ostavio zemlju, kad je uzašao na 
nebo; tvrdo vjeruju vjernici bolonjski, da 
Gospodin stanuje u njihovim crkvama. Ci¬ 
jela je Bologna na nogama. Svi hrle u 
crkve, da se zahvale Bogu svome, što je eto 
ostao u njihovoj sredini. I za mir da mu 
zahvale. Samo za jedan čas mira u ovim 
burnim vremenima godine 1326, kad se ne 
zna, što donosi sutrašnji dan. 

I dom grofa Edgara Lambertinija ostao 
je prazan. Samo je u njemu petgodišnja 

Imelda, koju svi zovu »Belda«, i stara slu¬ 
žavka Mandina. 

Tužna je mala Belda, da i ona nije s ocem 
i s majkom pošla u crkvu. O — zna mala 
Belda, zašto danas tako dugo i tako sve¬ 
čano zvona zvone, i što se danas slavi po 
crkvama. Pa bila bi pošla i ona u crkvu, da 
nije tek prebolila tešku dječju bolest. 

Cijela njezina malena spodoba sva je 
utonula u slušanje. Velike smeđe oči traže 
kroz stakalca prozora kupole crkava, koje 
se uzdižu nad sva druga zdanja. S kupola 
zaplovi dječji pogled u vedra, plava nebesa. 

»Mandina, slušaj, je li tebi žao, da nisi 
mogla poći u crkvu?« 

Stara Mandina već slabo čuje, pa se pri- 
makne bliže. 

»Što veliš Belda, draga moja mala?« 

»Pitam te Mandina, je li ti žao, da ne 
možeš danas u crkvu?« 

»Da, da, žao mi je, nego da mi je žao. Ali 
eto, noge, noge, moje su noge već slabe, 
izdale su!« 

»Mandina!« — znaš -— ja znadem, što 
danas svećenik čita u evanđelju. Jučer mi je 


rekao ujak Egidije. A sve sam upamtila. 
Slušaj Mandino!« 

I polagano i glasno, da ju stara Mandina 
dobro čuje, počela je ozbiljnim licem da 
govori mala Belda: 

»U ono vrijeme javi se Isus jedanaestorici 
apostola, kad sjeđahu za stolom i prekori 
ih-« 

Kad su mala usta izgovarala riječi: 

»I Gospod Isus, pošto im je govorio, 
uzađe na nebo...« velike i smeđe oči na¬ 
puniše se suzama, i Belda nije mogla da 
dovrši. 

Starica je u čudu gledala malenu pet- 
godišnju djevojčicu, koja je tako dobro 
upamtila evanđelje Uzašašća. 

I to maleno dijete progovori sada kroz 
suze: 

»Znaš Mandino, da sam ja bila onda 
tamo, pa da sam gledala, kako se Isus gubi 
i gubi u oblacima, ja bi bila umrla od 
žalosti... I onda bi odma, odma bi onda 
opet bila uz Isusa ...« 

»Čudnovato dijete — čudnovato«, pro¬ 
šapta starica i prekrsti ruke u krilu. 

»Mandina — slušaj — je li, kad otac i 
majka i svi drugi dođu kući, oni će imati 
Isusa u srcu!? — Je li? Oni su danas išli na 
Pričest.« 

Veseo sjaj zablista u Beldinim velikim i 
sjajnim očima i zaplješće rukama ne očeku¬ 
jući staričina odgovora. Onda poleti do 
vrata, ali se opet povrati. 

»Ne, još se dugo ne će povratiti, je li 
Mandina? A mi — mi ćemo se sada moliti.« 

Kleče pred staricu i u njezinom krilu 
sklopi svoje male ruke. Stara Mandina nije 
mogla da više kleči, jer su je boljela koljena. 

Tako ih zatekoše Donna Castora, Beldina 
majka i njezin brat dominikanac fra Egidije, 
kad su se povratili iz crkve. Grof Egano 
ostao je s prijateljima i znancima dolje u 
dvorani; imali su važne razgovore. Kako je 
grof Egano rijetko sada boravio u Bologni, 
svi su jedva dočekali, da se s njime o koje¬ 
čemu zdogovore. 

Premda je mala Belda čula, da je netko 
unišao u sobu, nije prekinula molitve i nije 
svrnula pogleda. 


Donna Castora i fra Egidije čekali su 
šuteći, dok stara Mandina ponovi molitvu, 
koju je predmolila mala Belda. 

Istom kad se je s velikom pobožnošću pre¬ 
krstila, poleti Belda majci u susret. Donna 
Castora ogrli Beldu. Kad je sjela i uzela 
malu u krilo, prikloni Belda glavicu na 
majčine grudi. 

»Počekaj majko, da nešto kažem dragom 
Isusu.« 

I tiho, tiho je šaptala nešto, što ni majka 
ni fra Egidije nisu mogli da čuju. 

Suza jedna pojavi se u oku gospođe Ca- 
store, kao da je osjećala, da već sada sva 
ljubav njezinog djeteta pripada onom sakri¬ 
venom Bogu u njezinom srcu. Fra Egidije je 
opazio tu suzu u sestrinim očima, za to je 
rekao: 

»Raduj se Castora, moraš da se raduješ, 
da ti je Bog udijelio sreću, da odgajaš takvog 
anđela.« 

Castora ogrli i poljubi svoju Beldu i na¬ 
smiješi se: 

»Slušaj Belda; sad ću ti pričati, kako je 
bilo u crkvi.« 

»Majčice, samo neka mi prije ujak Egidije 
ispriča ono, što mi je jučer obećao.« 

»Zbilja, sjećam se, mala Belda. Obećao 
sam, da ću ti pričati o čudesnoj zgodi, što 
se dogodila pred jedno pola stoljeća u jednoj 
od naših crkava u Portugalu. I upravo na 
današnji dan, na dan Uzašašća!« 

»O pričaj, pričaj, molim te«, i smeđe oči 
Beldine nestrpljivo se zagledaše u mudro 
obličje dominikanca fra Egidija. Donna Ca- 
stora privije dijete još jače k sebi i kimne 
bratu glavom. 

»Dakle — slušaš li, mala Belda? — U 
gradu Santarenu u Portugalu živio je svet 
dominikanac, koji se je zvao Bernard de 
Morlaas. On je bio i učitelj u samostanskoj 
školi. Dva dječaka iz ugledne porodice sta¬ 
novali su dosta udaljeno od dominikanskog 
samostana, pa su zato svaki dan sobom 
donosili ručak u školu: većinom kruha i 
voća. S dana u dan, uvijek u isto vrijeme, 
polazili bi dječaci s jelom u kapelu, koja je 
bila odijeljena od samostana.« 

Pogled male Belde prekri začuđenje: »U 
kapelu su nosili jelo?« prošapta. 


»Da, u kapelu Belda! Moraš da znadeš, 
da je u toj kapeli bila slika Madone sa 
božanskim djetetom. Ova dva dječaka tako 
su zavoljeli malog Isusa u Gospinom naručju, 
da su mu govorili, s njime razgovarali, kao 
da je živ. Sada slušaj Belda. Jednog dana 
oba dječaka pozovu božansko dijete, da siđe 
i da podijeli s njima ručak.« 

Fra Egidije prekine na čas pričanje, a 
mala Belda, sva uzrujana, siđe sa majčinog 
krila i primaknu se bliže ujaku. U očima 
njezinim bilo je toliko svetog žara i ozbilj¬ 
nosti, a male je ruke čvrsto pritisla na grudi. 

»Jest Belda, dječaci su uistinu zamolili 
malog Isusa na slici, da siđe i da podijeli 
s njima objed.« 

Fra Egidije opet zastane u pričanju, a mala 
Belda nemoćno spusti ruke i sva u očekiva¬ 
nju još više rastvori svoje smeđe oči. 

»I dogodilo se je veliko čudo: mali Isus 
ostavi naručje svoje majke i nečujno se spusti 
dolje. Sjeo je među dječake, govorio je i pio 
je s njima. U večer toga dana pričali su 
dječaci doma svojim roditeljima o čudu, ali 
ovi im nisu vjerovali. Sutradan su to isto 

pričali svome učitelju. Bernard de Morlaas 
htio je da se uvjeri o istinitosti njihovoga 
pričanja i pošao je za njima u kapelu. 
Skriven je motrio i vidio je sve, ali je šutio 
i čekao.« 

Fra Egidije zašuti na čas, a onda nastavi: 

»Jednoga dana potužiše se dječaci svome 
učitelju, kako božansko dijete uvijek uzima, 
a nikada ništa ne daje, a oni se ne usuđuju, 
da štogod zatraže. Učitelj Bernard ih na- 
puti, da od maloga Isusa zaištu kakov zalog 
njegove ljubavi. Čim je slijedećega dana 
božanski dječak opet sišao k njima, zatraže 
dječaci, kako ih je naputio učitelj. Mali Isus 
pozove ih na to u dom Oca svojega.« 

Fra Egidije ponovno prekine pričanje i 
začuđeno se zagleda u neobično držanje 
Beldino. Ruke je bila raširila i činilo se, kao 
da joj nekakovo svijetlo sja oko male glave. 

»Kad su dječaci kazali učitelju, Bernardo 
je odmah shvatio, što je božanski dječak 
htio, da time kaže. Dječacima reče, da ih on 
ne može da pusti same, pa zato neka njih 
obojica zamole maloga Isusa, da pozove i 
njihovog učitelja. Božansko dijete je rado 


pristalo, a onda utanači s dječacima dan tog 
čudesnoga puta: upravo današnji dan, dan 
Uzašašća!« 

Fra Egidije nastavi: 

»S dubokom slutnjom u duši, a još dubljim 
žarom u srcu pripravljao je Bernard svoje 
učenike na prvu svetu pričest kao pravu 
poputbinu za zbiljski put u nebo. U tom 
žaru priprave i iščekivanja prođoše dani, i 
svanu dan Uzašašća Gospodinova. U doba, 
kada u kapeli nije bilo nijednoga vjer nika , 
služio je Bernard svoju misu. Oba dječaka, 
obučena u odijelo dominikanske braće, po¬ 
služivali su ga kod sv. mise. Kad su se 
pricestili i kad je misa bila gotova, sva 
trojica klekoše na podnožje oltara.« 

Od velikoga uzbuđenja Belda je tako 
problijedila, da je fra Egidije naglo pre¬ 
kinuo. Donna Castora * klikne u strahu: 
»Belda!« 

Beldino lice naglo porumeni, u očima 
zasja velika radost i svijetlo. 

»Je li, ja znam, mali Isus nije ih prevario, 
on ih je odveo u nebo!« 





»Da«, tiho nastavi fra Egidije, »kad su 
braća iza nekog vremena unišla u crkvu, 
našli su ih svu trojicu sa sklopljenim rukama 
i nasmiješena lica. Bili su mrtvi i ukočeni.« 

»Kako su bili sretni!« prošapta Belda i 
spusti glavu. U to stupi na vrata grof Egano 
Lambertini. Mala se Belda okrene i potrči 
u susret ocu. 

IMELDA 

. ... i prikloni ulio svoje; . . . . 

Kako je porodica Lambertini često spro- 
vodila najtoplije ljetne mjesece na svom 
imanju u Poggiorenatico nedaleko Bolonje, 
morala je i Imelda da za neko vrijeme ostavi 
svoje drage bolonjske crkve i samostane. 
Imeldi je sada devet godina, za svoju dobu 
neobično je mudra i ozbiljna, pa ju zato više 
ne zovu Belda. 

Vrt u Poggiorenatico bio je prava šuma 
sa mnogo velikih debla. Na jednom od tih 
debla uredila je Imelda svoj oltarić i tu je 
najradije boravila. I ako je i tu njezina mala 

duša mogla da govori s Bogom svojim, misao 
i čežnja njezina tražile su tišinu i polutamu 
bolonjskih crkava. Kad bi se, moleći, za¬ 
gledala u lisnato granje, kroz koje je provi¬ 
rivalo mudro nebo, iskrsnula bi joj pred 
oči šarena stakla prozora u Sv. Dominiku, 
a slušajući pjev i cvrkut ptica, živo se 
sjećala skladnog pjevanja sestara domini- 
kanki u samostanu sv. Agneze ili sv. Marije 
Magdalene. 

Mnogo je bilo buke i vike i smijeha i 
razgovora sada u kući Imeldinih roditelja. 
Polubrat Guido oženio se je s Pinom Mala- 
volti, koja je opet imala mnogo rodbine. I 
tako je kuća uvijek puna. Svi su volili 
Imeldu, premda su osjećali, da njezina mala 
duša boravi daleko od njih i da srce njezino 
kuca neprestano za nebo. Osobito se je sada 
Donna Castora više nego ikada priljubila uz 
svoju jedinicu, kao da je slutila, da će ju 
skoro izgubiti. 

Koliko je puta iza koje masline u vrtu 
promatrala lice svoga djeteta, koje se je u 
molitvi sjalo nadzemaljskom ljepotom. I u 
sred noći ustajala bi Donna Castora, da se 


tiho odšulja do male sobice, gdje je spavala 
Imelda. Prisluškivala je u noćnoj tišini uz¬ 
dahe i pjev svog djeteta, što je svom dušom 
čeznulo za Bogom svojim. 

Mala Imelda znala je sve molitve i psalme, 
što ih pjevaju i mole sestre dominikanke. 
Pošto bi u večer bila zapriječena, spojila je 
ona i večernju i ponoćnu pobožnost u jedno. 
Kad bi se u sred noćne tišine iz Imeldine 
sobe začuo tihi pjev, Donna Castora bi 
klekla pred vratima i tako isto tiho pratila 
bi svoje dijete, pjevajući onu divnu molitvu: 
»Salve Regina« ... 

»O clemens, o pia, o dulcis Virgo Maria!« 
... dovršio bi dječji glas, a Donna Castora 
opet bi se tiho odšuljala hodnikom, noseći 
u duši veliku radost, radi preodabranja 
svoga djeteta, pomiješanu dubokom tugom. 
Zato bi njezine usne prošaptale: »Neka bude 
volja,tvoja, o Gospode!« 

Jednoga popodneva, kad je sunce grijalo 
i pripicalo, Imelda je bila u vrtu i molila 
se pred svojim oltarićem. Žarki sunčevi traci 
probijali su kroz rijetke krošnje maslina i 
upravo su nemilosrdno pekli onu malu glavu, 

sa tamnim vlasima. Ali, Imelda se nije po¬ 
micala u sjenu. Njezine smeđe oči gledaju 
na slici križ, na kome smrtnu muku muči 
Bog-Čovjek. Što je ovo sunce, što pali i žeže, 
prema onoj strašnoj muci na križu!?... 

Sumornu tišinu ljetnog popodneva naglo 
prekine vriska i vika. Imelda se tržne. Prene 
se iz razmatranja i prisluhne. Vika je do¬ 
pirala upravo iz njihovog dvorišta. U bijes¬ 
nim povicima prepozna i glasove: to su 
Pietrino i Michele, dječaci, koji su bili u 
službi kod porodice Lambertini. 

Imelda učini znak križa i pođe prema 
dvorištu. 

Pravo je pogodila: Pietrino je navalio na 
manjega i slabijega Michele, koji se je bijesno 
branio, vrišteći i proklinjući. Pietrino je 
mlatio i udarao, gdjegod je samo dospio i 
izgovarao je užasne kletve. 

»Pietrino — Michele — što to radite!« 

Na ovaj nježni i zvonasti glas prestade 
tučnjava, obadvojica se prenuše i zagledaše. 

Mala Imelda stupila je upravo među njih. 
U očima su joj zasjale suze. 


Pietrino skrije brzo ruke za leđa, a Mi¬ 
chele od slabosti sjede na zemlju. 

»Što ste to radili, što ste to radili! — Ti 
Pietrino i ti Michele! A o Uskrsu ste se 
pričestili! Sad ste otjerali Isusa iz vašeg 
srca — ...« 

Imelda zaplače i spusti se na kamenu 
klupu. Obadvojica dječaka ponikoše gla¬ 
vama i šuteći se udaljiše. 

Još je Imelda na klupi tiho plakala, kad 
je u dvorište stupio njezin stric, dominikanac 
fra Guglielmo. 

»Imelda moja, a gdje si?! Već sam te dugo 
i svuda tražio!« 

Na taj glas Imeldino zaplakano lice zasja 
se od radosti. Stric Guglielmo! O sada će 
opet biti pričanja o samostanima i njezinim 
dragim crkvama u Bolonji. Njezine još 
vlažne oči, zagledaju se u strica Guglielma. 

»Imelda mala, ti si plakala. Tko je raža¬ 
lostio moju malu Imeldu? A što ti se do¬ 
godilo? i fra Guglielmo sjedne na kamenu 
klupu i uzme Imeldinu malu ruku, a Imelda 
tihim glasom ispriča stricu događaj. 

»Reci, fra Guglielmo, znaš li ti, zašto su 

ljudi takovi? Kako mogu biti tako neza¬ 
hvalni prema svome Bogu? Kako mogu 
otjerati Boga svoga, kad se je On udostojao 
da dođe u njihovu dušu? Reci, kako, reci!?« 

Fra Guglielmo spusti ruku na malu glavu 
svoje tužne nećakinje i poče da joj dokazuje, 
kako su ljudi slabi, nepostojani stvorovi i 
kako više puta nema ni zle namjere u njiho¬ 
vim grijesima. 

Ali Imelda se nije mogla danas da utješi. 

»A Isus je ipak onako strašno za nas 
trpio! Ne, ne, ja to ne ću nikada razumjeti. 
Kako, kako mogu ljudi, da prime Boga u 
dušu i onda ga opet istjeraju!« 

Fra Guglielmo se mučio, da bi umirio 
svoju malu Imeldu, ali je ona neprestano 
plakala. Odjednom naglo otare suze, digne 
pogled prema nebu i cijelo joj se lice zasja. 

»Ah, kada u moju dušu dođe Bog, kako 
ću Ga ja čuvati! Kada, kada će doći taj 
presretni čas! Fra Guglielmo, hoću li ja to 
dočekati?« 

»Hoćeš, mala moja Imelda, samo moraš 
biti strpljiva. Još tri godine!« 

»Tri godine, tri godine! Kako je to dugo! 


Ne — ja ne ću moći tako dugo čekati. Ne ću 
moći! Ja ću prije umrijeti!« 

Fra Guglielmo, iznenađen, zagleda se u 
ovo čudnovato dijete. Šutio je, dok nije opet 
Imelda progovorila: 

»O — da sam već tamo, tamo među 
onima, koji mu neprestano služe i koji ga ne 
vrijeđaju! Ne mogu da gledam, kako malo 
vole ljudi dragog Isusa! Ne misle na Njega. 
... Da mi je već, da sam za uvijek u onoj 
tihoj ćeliji!.,. Fra Guglielmo reci, kada će 
me drage sestre u Valdipietra primiti k 
sebi?!« 

»Upravo radi toga sam ja došao, Imelda. 
I s majkom sam tvojom već govorio. Skoro, 
skoro ćeš ti obući bijelu haljinu sv. Domi¬ 
nika. Sestre u Valdipietra raduju se, da će 
tvoja nevinost i čistoća zasjati u njihovom 
samostanu.« 

»Je li istina? Je li to istina dragi striče?« 

Sad je Imelda opet sva pravo dijete. 
Uzela je ruku stričevu i neprekidno je ljubila. 

»Fra Guglielmo, fra Guglielmo, ja sam 
tako vesela! Hodi, idemo k majci, da vidi 
koliko se radujem!« 

»Ne sada Imelda, majka je jako žalosna«, 
odvrati fra Guglielmo i zastane. 

»Majka je žalosna. Ona ne smije biti 
žalosna. Ne smije ni onda, ako me Bog 
posve pozove k sebi. Nju će Bog utješiti. 
Znaš li ti fra Guglielmo, što se je dogodilo 
Bernardu de Morlaas i njegovim učenicima. 
Znaš li kako ih je Bog pozvao u dom svoj, 
iza sv. pričesti. Ni ja fra Guglielmo, ni ja 
ne ću moći više ostati ovdje na zemlji, kad 
u moju dušu dođe Bog! Ne ću moći!« 

Opet je Imeldino lice duboko ozbiljno, 
preobraženo, a oči se zagledaše nekuda u 
daljinu. Na to nekakova čudnovata pobož- 
nost ispuni svu dušu fra Guglielma i on 
kleče pred djevojčicu, ljubeći rub njezine 
jednostavne haljinice. 

Nakon nekog vremena Imelda se od- 
jednom prene kao od sna i, kad ugleda, kako 
fra Guglielmo kleči pred njom, duboka 
rumen prelije joj lice i ona se prepane. 

Fra Guglielmo se na to pridigne i šuteći 
pođe brzim korakom kroz nadsvođeni hod¬ 
nik. Imelda je tiho koracala za njim. 




DOMINIKANKA 


i zaboravi narod svoj 
i dom oca svoga ! 

Lijepa duša širi oko sebe svijetlo i miris; 
a najljepše su duše povlačile se iz svijeta u 
tihe samostanske ćelije. Zato su samostani 
bili izvor svijetla i mirisa. 

Samostan sv. Marije Magdalene u Valdi- 
pietra u Bolonji krio je u svojim zidinama 
mnogo lijepih duša. Ali najviše svijetla i 
ljepote bijaše u duši najmlađe stanovnice 
samostana, desetgodišnje Imelde. 





I 

I 


! 


Čudnovato je to, da i proljetno cvijeće, 
koje se još nije dovoljno napilo sunčevog 
svijetla, može da bude tako lijepo obojeno 
i da toliko miriše: zumbuli, đurđice, tuli¬ 
pani, ljubice, sunovrati i kaćuni, zar se ne 
mogu da takme i sa najponosnijim cvijećem 
žarkoga ljeta?! 

Eto tako nagrađuje sunce onu čežnju, 
kojom svaki ovaj mali proljetni cvijet čezne 
za njegovim toplim tracima. Kako se bori 
ustrajno i uporno proljetno cvijeće i protiv 
zime, mraza i drugih nepogoda, samo da 
ugleda sunce i da mu se pokloni. 

I dušu desetgodišnje Imelde obdarilo je 
ono Sunce, što je dan i noć svijetlilo i gri¬ 
jalo u samostanskoj crkvi, najljepšim svojim 
darima. 

Znalo je ono Sunce na oltaru, kolika je 
čežnja Imeldine duše za Njegovom topli¬ 
nom i sjajem! 

Eno je: sve su sestre u samostanu legle na 
počinak, a Imelda ne može da zaspe, kad 
znade, da je tako blizu On — Sunce njezine 
duše. — Ostavljen i sam... 


I laganim koracima, tiho, da ne probudi 
sestre, opet se vraća u crkvu i baca se pred 
oltar. 

Tako i mnogo proljetno cvijeće ne za¬ 
tvara preko noći svoje čaške, jer se boji, da 
se ne bi na vrijeme probudilo i da ne bi 
ugledalo i pozdravilo sunce. 

A znade li duša, kada će joj progovoriti 
Zaručnik?... Možebiti je Zaručnik izabrao 
baš jednu tihu noćnu uru, da šapne duši 
riječ ljubavi?!... 

Mjesečevo svijetlo lagano prelazi crkvom 
i svojim blijedim tracima dodiruje bijelu 
Imeldinu odjeću. 

»Bože moj, Bože moj, kako te ljubim! — 
Daj mi, da te još više ljubim!... Daj, da 
me nestane u tvojoj ljubavi, kao što kapi 
rose nestane u suncu!« šapću Imeldine dje¬ 
tinje usne, dok su joj velike smeđe oči uprte 
u svetohranište. 

A kada bi u praskozorje ulazile sestre u 
crkvu, čudile su se svetom djetetu, što je 
probdilo noć!... 

Upravo je neizkazana Imeldina sreća, sto 
može neprestano da boravi u najužoj blizini 

Boga svoga. Tu neizkazanu sreću odavala 
je cijela njezina pojava, upravo je sjala 
od nje!- 

Nijedan čas nije požalila, što je ostavila 
dom svoj. O — i kako često misli Imelda 
na dobru majku i dragoga oca, na brata 
Guidu i sve druge. Ona se za njih moli, 
uvijek moli, a kadgod joj pogled s brežuljka 
zahvati Bolonju, šalje im u mislima tople 
osjećaje i pozdrave. 

Ali samostan! Kako je njoj sve ovdje 
neizrecivo lijepo: mirna i vedra lica redov¬ 
nica, tihi vrt, zajedničke molitve i samoća 
i šutnja! 

A onda ono najljepše: crkva, stan Za¬ 
ručnika tako je blizu!... 

Ne, mala Imelda više nije poželila dom 
oca svoga! 

Eno je sad, gdje staroj sestri Marki raz- 
riješuje zamršenu vunenu nit od pletiva. 
Sestra je Marka najstarija sestra u samo¬ 
stanu; već je slaba i na pola slijepa, ali 
njezine ruke ne mogu da miruju. Ona na¬ 
pamet plete čarape. Ali, uvijek netko mora 
biti uza nju, da popravi, kada joj se spusti 


očica, ili kad joj se zamrsi vunena nit. Sada 
tu službu vrši Imelda. 

Kakova je to nada sve lijepa slika: naj¬ 
starija i najmlađa sestra, dijete i starica, 
sjede u vrtu. U cvatu je jorgovan, a leptiri 
se bjelasaju u suncu. Imeldine male ruke 
nespretno zavlače vunenu nit, a stara sestra 
Marta je nestrpljiva. Da njezine oči mogu 
dobro gledati, ostavila bi ona za čas pletivo, 
zagledala bi se u modro nebo, cvatući jor¬ 
govan, leptire i Imeldine smeđe oči i mislila 
bi, da je blizu raju. Ali sestra Marka svega 
toga ne vidi. Ona drhturi, zlovoljna je i 
zateže nit. 

»E mala, hoće li to biti već jednom u 
redu!« 

»Odma, odma, draga sestra Marka«, za- 
žariše se Imeldini obrazi, ali neide, pa neide. 
Mora da prekine nit. 

»Eto, čujem ja, opet si prekinula nit. O 
moje jadne oči, kad već skoro ništa ne vide. 
Oh, da mi se je riješiti već ovoga tijela!« 

Imelda, ustrašena, pogleda u sestru: 

»Ne, nemojte tako govoriti, sestra Marka. 
Baš sada morate da volite vaše tijelo, kad 

ono trpi. Kako bi mi znali, koliko je naš 
Isus trpio, da nemamo ovoga tijela. Mo¬ 
ramo, moramo da volimo tijelo, koje može 
da trpi. Koliko mi po našemu tijelu možemo 
da ugodimo Bogu!« 

Starica u odijelu Sv. Dominika položi 
pletivo u krilo i, opipavajući, spusti smežu- 
ranu svoju ruku na Imeldinu glavu. 

»Lijepo si to rekla mala! Bog te blago¬ 
slovio, dijete, i naš otac sv. Dominik!« 

Sestra Marka još se dublje zamisli u 
Imeldine riječi, i postade joj draga i njezina 
sljepoća i bol u nozi i težina u plućima... 

Pred podne, kad je samostansko zvono 
zazvonilo, spremi Imelda vuneno pletivo u 
košaricu, koju prevjesi preko lijeve ruke, a 
desnom rukom podupre sestru Marku, da 
ustane. 

Polagano — najstarija i najmlađa sestra 
pođoše prema samostanu. 

Vrt ostade tih i prazan. Na modrom 
nebu sunce se je popelo visoko i sve je jače 
grijalo. Bijelo-žuti leptiri sve su dalje od- 
lijetali u plavi zrak pa se opet spuštali na 


cvjetove jorgovana. Zuj užurbanih pčela i 
cvijetni mirisi ispuniše zrak. 

U atriju, pred refektorijem, sakupiše se 
sestre. Jedna za drugom opraše ruke u 
svježoj vodi, a kad su ih posušile, tiho se 
, poredaše u dva reda. 

Imelda najprije pomogne i sestri Marki, 
* da opere ruke, a onda se rastanu. Sestra 

Marka pođe naprijed, među starije sestre, a 
Imelda se nečujno priključi kraju povorke. 

Ozbiljni glasovi sestara složiše se u mo¬ 
litvi »De profundis« za pokojne dobročini¬ 
telje, a onda polagano oba reda pođoše u 
blagovaonicu. 

Imelda je duboko sagnula svoju malu 
glavu za vrijeme, dok su sestre usred refek- 
torija otpjevale i izmolile molitve za kruh 
svagdanji. A kad su već sve sjele za stolove, 
još uvijek sagnute glave uputi se Imelda 
tihim korakom prema gornjoj strani refek- 
torija, gdje je sjedila sestra glavarica. 

Imelda se pokloni pred glavaricom, ali 
ne podigne pogleda. 

»Ja sam nešto danas sagriješila. Pomislila 
sam, da je sestra Marka nestrpljiva i da se 



buni protiv božje Providnosti. A sestra je 
Marka sirotica sada slaba i bolesna i cijeli 
je život Bogu vjerno služila. A ja, ja sam 
samo nevrijedno dijete, koje nema još ni- 
kakovih zasluga pred Bogom. Molim vas, 
sestro glavarico, da mi naložite kakovu 
pokoru.« 

Kad je to izgovorila, prostre se Imelda 
po kamenom podu pred stolom... 

Iznenađena, sestra glavarica je šutjela ... 
U to stenjući i teškom mukom pridigne se 
sestra Marka, koja je sjedila tik do sestre 
glavarice. Svojim napola slijepim očima 
razabirala je samo bijelu hrpu na tamnom 
podu i ispruži obje ruke prema toj bijeloj 
hrpi. 

»Jest, jest, pravo je o meni mislila mala 
Imelda. Bila sam nestrpljiva, vrijeđala sam 
našega dragoga i strpljivoga Spasitelja i 
dadoh loš primjer ovome djetetu. Molim i 
ja za zasluženu pokoru.« 

Starica se opet spusti i glavu pokrije 
objema rukama. 

Sestra glavarica zagleda se u sliku sv. 

)2 


Dominika, što je visjela upravo na suprot¬ 
nom zidu i onda ustane: 

»Hvala našemu dragome ocu sv. Domi¬ 
niku, da on eto vodi i čuva moje sestre! 
Ustani Imelda i pođi na svoje mjesto. Bdij 
i pazi i dalje na sve svoje misli i ne osuđuj 
nikoga. Iza molitve na koru ostat ćeš sa 
sestrom Markom u crkvi i skupa ćete iz- 
moliti sv. Krunicu, tu najveću molitvu na¬ 
šega sv. Oca. Uz to ćete razmatrati muku 
našega Gospodina, osobito o Njegovoj bla¬ 
gosti i strpljivosti. Neka duše vaše čuva 
otac naš sv. Dominik.« 

Imelda se pridigne i suznih očiju pristupi 
bliže k stolu, pokloni se pred sestrom gla- 
varicom i skrštenih ruku na prsima pođe 
na svoje mjesto pri dnu stola. 

Čudnovatim pogledom pratila je sestra 
glavarica nježnu i bijelu spodobu, a oko 
usana joj se pojavi zagonetni smiješak. — 

Kad je iza molitve na koru samostanski 
vrt oživio, kad su sestre u veselju i smijehu 
trgale grančice jorgovana, da njima okite 
oltar Madone, iz polutame crkve čula su 

se onda dva tako različita glasa, kako mole 
sv. Krunicu. Jedan glas je tanak, nježan i 
zvonast, a drugi dubok, hrapav i isprekidan 
uzdasima. 

Samo je jedno bilo čudno Imeldi. To, da 
je pokora, da smije dulje nego sve druge 
sestre ostati u crkvi i moliti i razmatrati? 
Ali — bojeći se, da se njezine misli ne 
ogriješe o poslušnost, nije htjela ništa drugo 
da misli, nego na tešku muku našega Spasi¬ 
telja. Kad su dovršile molitvu, još su ostale 
i sestra Marka i Imelda klečeći pred velikim 
križem. Imeldine smeđe oči zagledaše se u 
trnovu krunu, što se zatisla u bijelo čelo 
Boga-Čovjeka, a poluslijepe oči sestre Marke 
vide sliku križa, koja se je, u dugom nizu 
godina, utisla u dno njezine duše. 

Kad se je oglasilo zvono, koje je navije- 
štalo »duboku šutnju«, smiješeći se, pođoše 
svaka u svoju ćeliju. 

Samostanski je vrt opet tih i ostavljen, 
još tiši, nego je bio jutros. Kao da je sve u 
samostanskom vrtu čulo ono zvono, što je 
naviještalo »duboku šutnju«. 

Leptiri, nepomični, počivali su na širokom 


lišću povrća i cvijeća, pčele se vratiše u 
košnice, da ostave pelud i med i da se 
odmore i priprave za popodnevni let. 

A u suncu se ispružila mačka i drijemala. 

Dani su prolazili. Život u samostanu 
tekao je uvijek istim redom: na oko tih i 
jednoličan, a u dubini pun žrtve, rada, 
pregaranja i molitve. 

U samostanskom vrtu bilo je za to mnogo 
promjena: sijalo je sunce i padale su kiše, 
jorgovan je ocvao, jaki vjetar odjednom je 
otpuhnuo ružičasti cvat sa bresaka, a trava 
je nabujala. 

Prošla je svetkovina Duha Svetoga, i sad 
se približuje veliki dominikanski blagdan: 
Tijelovo. S ponosom i ushitom pripravljali 
su se osobito dominikanski samostani u 
Bolonji, da što ljepše i veličajnije proslave 
ovu svetkovinu, koju je izmolio od pape 
Urbana IV. dominikanac Hugo de Saint- 
Cher, a sv. Toma uzveličao svojim nebeskim 
himnama. 

I Imelda je već sva uzrujana i radosno 
uzbuđena. 

U svojoj maloj duši ona je već pripravila 
sjajni oltar, okićen bijelim i crvenim cvije¬ 
ćem, da bi se euharistijski Bog barem na 
prolazu malo zaustavio, kad već ne može, 
da se posve nastani u njezinoj duši. i 

To je bila*žalost Imeldinog malog srca: 
sve sestre primit će na taj dan Boga u onoj 
bijeloj Hostiji, a samo će njezina duša i 
njezino srce ostati prazno. Kada, kada će 
doći i taj presretni dan! Imeldina čežnja 
već je tako velika, da se svaki puta njezine 
oči napune suzama, kadgod ugledaju onu 
okruglu, bijelu priliku nebeskoga kruha. 

Ipak, na mahove, svu bi ju zaokupilo dje¬ 
tinje veselje i na cijelom bi licu prosjak 
nekakova unutarnja svijetlost. Kolika je ■ 

briga Imeldina, da li će do Tijelova pro- ( 

cvasti bijelo cvijeće u vrtu! Uvijek ne¬ 
strpljivo očekuje sat odmora, da odleti u ( 

vrt i pregleda sve pupove i cvjetove. Samo, 
samo još malo da sunce jače zagrije, pa će 
do Tijelova procvasti i bijele ruže. 

Bila je presretna, kad ju je, u oči Tijelova, 
u jutro, prije mise, poslala sestra Katarina, 


da pokupi crkveno rublje, koje se je preko 
noći sušilo u vrtu. 

Veselo je odskakutala u ljetno jutro. 
Najprije je pregledala ozborje: vedro je, 
posve vedro! 

Ne, ne će izgubiti mnogo vremena, samo 
da još prije pregleda cvijeće. Eno — jedna 
se je bijela ruža već otvorila. Imelda je 
svojim djetinjim usnama doticala svaki pup 
i svakom je nešto govorila: 

»I ti ,da si mi se do sutra otvorio!« — 
»čekaj dragi, zaklanja ti ovaj list sunce« — 
»sad ćemo ga otrgnuti... tako ... sad se 
samo još malo nagni, pa će ti sunce upravo 
sijati u lice ... tako ...« — »A ti draga 
ružo, ti si se prva otvorila i tebe ću metnuti 
najbliže svetohraništu ... slušaj, kada ugle¬ 
daš bijelu Hostiju, reci Isusu, da ga ne¬ 
izrecivo ljubi mala Imelda i da ga tako, 
tako želi... da On dođe u njezinu dušu.« 

Od ružinog grma odskakuta Imelda do 
hrpe bijelih karanfila ... O — za njih je 
mirna... već su se toliki otvorili... A 
šeboji?... Pokleče na zemlju i nadvije se 
nad niske biljke. — Ne, još su pupovi posve 


maleni, ne će se tako brzo rascvasti. Šteta ... 
šeboj tako lijepo miriše. 

Ali zato dva bijela oleandra! Gledaj!... 
Imelda je zastala od udivljenja. Velike kite 
žućkasto-bijelih cvjetova savijale su tanke 
grane i bliještile se u suncu. Ta dva olean¬ 
dra treba postaviti sa svake strane oltara. 
Dadu se prenijeti, jer su usađeni u drvenim 
posudama. Ushićena zapjeva Imelda himnu 
sv. Tome: 

»Klanjam ti se smjerno, tajni Bože naš, 
Pod tim prilikama što se sakrivaš:« 

I tiho pjevajući poče da kupi crkveno 
rublje. Misli su joj neprekidno kod sutrašnje 
svetkovine, i glas njezin postaje sve topliji: 

»Podaj duši mojoj s Tebe živjeti 
I za samim Tobom uvijek žudjeti.« 

A istom kad sutra zapjeva zbor sestara: 

»Hvali Sion Stvoritelja«. 

Imelda pritisne objema rukama crkveno 
rublje na grudi, kao da bi htjela, da umiri 
svoje malo srce, što je tako jako udaralo ... 

A crkveno rublje mirisalo je rosom i 
mjesečinom... 


Kao nebeski san, prošao je veliki blagdan! 

Kod Evanđelja, kad je svećenik čitao: 

... »vaši očevi jedoše manu i pomriješe; ali 
onaj, koji jede ovaj kruh, živjet će uvijeke« 
— Imelda je podigla obadvije ruke prema 
nebu, a usne su šaptale: »Isuse, daj mi kruha 
života vječnoga, daj mi sebe!« 

Toga dana pohodiše Imeldu majka i otac 
i još neki od rodbine. Imelda se je obrado¬ 
vala, smijala im se i razgovarala s njima; 
ali duša njezina boravila je neprestano tamo 
uz bijele ruže, karanfile i oleandre. I miris 
čežnje njezine duše, bio je jači od mirisa 
bijelih ruža i karanfila ... 

Cijelu noć nisu sestre ostavljale svog ne¬ 
beskog Zaručnika. Po tri i četiri, neprestano 
su se izmjenjivale pred oltarom. Kad je 
Imelda morala, da svoje mjesto prepusti 
drugoj sestri, teško se je rastavljala od bije¬ 
log oltara. 

Prolazeći tamnim hodnikom prema svojoj 
ćeliji, zastane negdje blizu vrata ćelije sestre 
Marke. Osluhne pozornije — jest, čula je 
jasno bolno stenjanje iz ćelije. Brzo, ne 

promišljajući napipa ručku na vratima i 
stupi unutra. 

Sestra Marka stenjući pridigne glavu; i 
ako u tami ništa nisu mogle da razaberu 
njezine i onako slijepe oči, prošapta: 

»Imelda, jesi li ti?« 

»Jesam — jesam! A što je vama, draga 
sestra Marka?« 

»Ah Imelda — zlo mi je — zlo! Mislim, 
da će me Bog ove noći pozvati k sebi. 
Imelda, mala moja, upali mi uljenicu.« 

Kad je Imelda ukresala svijetlo i napalila 
uljenicu, primakla se je postelji. Odmah je 
vidjela, da je vrlo zlo sestri Marki. Brzo 
otvori maleni prozor, jer je opazila, da se 
starica bori za svaki dah. Onda dohvati vrč 
i vodom nakvasi suhe usne bolesnice. 

A sada treba da pozvoni — mora, mora 
da pozove sestre. Imelda, neodlučna, sta¬ 
jaše još pokraj postelje. Onda odjednom 
klekne i prihvati ruku umiruće: 

»Sestra Marka, oprostite mi, oprostite!« 

Jedna suza zasvjetluca se na blijedom, 
smežuranom obrazu sestre Marke, a usne 
prošaptaše: 

»Imelda draga, ti se moli za mene, ti se 
moli.« 

»Hoću, hoću — ali, sestra Marka, čujete 
li? Kada dođete u nebo, recite dragome 
Isusu, odmah mu recite, da Ga ja tako 
želim, da dođe k meni, ili neka mene uzme 
k sebi.« 

Eto — olakšala je dušu i sad će pozvoniti 
i pozvati sestre. I Imelda izađe na hodnik i 
čvrsto potegne nekoliko puta za uže. Na 
glas zvona, oču se hodnicima šuštaj haljina 
i brzi koraci i sve je više pridolazilo sestara. 
Čuo se šapat: »Umire sestra Marka« ... U 
to je došla i sestra glavarica, i sve pođoše 
do ćelije sestre Marke. 

Kao da su nebeski anđeli ispunili njezinu 
ćeliju i da su došli, da ju povedu u nebo, 
takova radost prelije lice stare sestre Marke. 
Ali zadnji trzaji boli i patnje brzo izbrisaše 
taj osmijeh radosti, koji će opet zasjati, kad 
tijelo pretrpi smrt. 

Sestra glavarica skine sa zida križ i stavi 
ga u ruke umirućoj. Onda započe na glas 
»Vjerovanje«, a bolesnica je ponavljala 




samo usnama. Ni šapat nije više mogao da 
prodre iz umirućega grla. 

Kad je sestra glavarica započela da moli 
litanije Svih Svetih, opazi, da se primiče 
smrtni čas. Zato prekine molitvu, a da 
ublaži težinu tog časa, dadne sestrama znak 
i sama počne da pjeva posljednji »Salve«. 

»Zdravo kraljice, majko milosrđa...« 
tihi pjev sestara pratio je oslobađanje duše 
od tijela. 

Lijepa je i laka smrt uz ovaj posljednji 
»Salve«, Što ga svaki dan sluša dominikan¬ 
ska duša, kad se sprema na počinak. Kako 
se rado oslobađa duša i ostavlja ovu suznu 
dolinu, da pođe za nebeskom »Kraljicom«, 
koja će joj pokazati Sina svojega! 



ŽRTVA LJUBAVI 

„Onda će kralj zaiskati ljepotu tvoju “ 

... et lux in tenebris lucet, et tenebrae 
eam non comprehenderunt... i svjetlost sja 
u tami, a tama ju ne spozna. 

Svaki dan, kad je kod posljednjeg Evan¬ 
đelja svećenik pročitao ove riječi, Imeldino 
se srce napuni tugom. 

Eto — i u Bolonji po svim crkvama sja 
svijetlo dan i noć, a u gradu vlada strahovita 
mržnja, zavist i strasti svake vrsti. 

U Bolonji je pokopan onaj veliki svetac, 
s čijeg je čela sjala svjetlost, a pokraj nje¬ 
govog groba prolaze sada pješaci pod kaci- 

gama i oboružani konjanici, odjekuje lupa 
ljudskih nogu i topot konjskih kopita, i 
odzvanjaju kletve. 

Zna Imelda, kakova je tama zavila sada 
Bolonju. 

Silovita zaslijepljenost jednoga čovjeka, 
komu bi povjerena uprava grada, nanovo 
je raspirila stara neprijateljstva, posijala 
razdor i razdvojila duhove! Svaki dan su 
se počinjale razne nepravde, gomilale se 
lažne optužbe, kažnjavali se nevini i doga¬ 
đali se najpodliji zločini iz osvete. Da ne¬ 
volje i pakao u Bolonji budu još crnji, silovit 
upravnik zapodijevao je svaki čas i oružane 
sukobe sa susjednim gradovima, a bez ika- 
kovih razloga. 

Sirote majke, žene i sestre, koje su naj¬ 
više trpjele u domovima, u kojima je s dana 
u dan sve više nestajalo mira, sloge i ljubavi, 
tražile su utočišta u samostanima i crkvama. 

Osobito oni, koji su u kojem od samo¬ 
stana imali sestru ili brata, kćer ili sina, ili 
kakovu dalju rodicu ili rođaka: sa svim 
svojim brigama i nevoljama dolazili su 
k ovim dušama, koje su, Bogu služeći, sa¬ 

čuvale ljubav u svojim srcima, koje je bilo 
otvoreno za sve ljudske jade i nevolje. 

I tihi samostan u Valdipietra postade 
zaklon i utjeha mnogoj boli, a dobre sestre 
strpljivo bi saslušale, tješile i liječile. Udvo¬ 
stručenim žarom obavljale su dnevne mo¬ 
litve, a u tihim ćelijama potekla je mnoga 
suza za brata ili oca... 

Imeldino malo srce duboko je osjećalo 
sve te jade i nevolje. Njezine molitve pred 
Svetohraništem postajale su svakim danom 
sve žarče. Ali — volja Providnosti je htjela, 
da tama nad Bolonjom postane još crnja. 

Ni ne tražeći uzroka, siloviti upravnik 
Bolonje prekine ugovor mira sa Ferrarom. 
Vojska, vođena grofom d’Armagnac-om 
provali na ferarsko zemljište. Robeći i paleći 
opustoši gradove S. Martino i Fossanova. 

6. februara 1333. g. sukobe se i sa glav¬ 
nom ferarskom vojskom razbiju je i potuku. 
U bitci zarobe vojvodu Nikolu d’Este, brata 
markiza Obierra e Rinaldi, upravnika Fer- 
rare i mnoge sinove ferarskih obitelji. 

U ovoj vojni sudjelovao je u bolonjskim 
četama i Guido Lambertini, polubrat Imel- 

din. Koliko je provela brige i prolila suza 
njegova žena Pina u teškoj neizvjesnosti, 
očekivajući vijesti sa bojišta. Jedina i velika 
utjeha bila joj je Imelda. K njoj bi došla, 
kada god bi postali odviše teški časovi ne¬ 
izvjesnog iščekivanja. 

Svi su bili uvjereni, da Ferrara ne će 
mirovati i da će tražiti saveznike, da se 
osveti Bolonji. Kao crna avet lebdjela je ta 
bojazan nad glavom gospođe Pine! Onda 
bi mala ruka Imeldina prelazila lagano 
preko njezine lijepe kose, a nježni glas 
svetog djeteta budio je u duši ožalošćene 
nadu u sretni povratak. Crne slike bolesti 
i smrti blijedile bi i nestajale, kada je Imelda 
govorila o milosrđu i ljubavi Božjoj. Tako 
se je i u gospođe Pine, unatoč svega, učvršći¬ 
vala nada, da će se njezin Guido zdrav 
povratiti. 

* 

Ni sva ljudska zloba, ni sva zavist i 
mržnja nisu mogli da zapriječe, da sunce ne 
probudi proljetno cvijeće i ne izvabi pupove, 
što su pod korom grana i ogranaka prespa¬ 
vali zimski san. Po modrom nebu nad 

Bolonjom zaploviše mirni proljetni oblaci, 
a ptice su pjevale i cvrkutale. 

I sva tuga, žalost i brige nisu mogli da 
naude ljepoti Božjeg cvijeta, koji se raz¬ 
vijao u samostanu u Valdipietra. Suze, što 
su tako često vlažile Imeldine smeđe oči, 
kao da su im pojačavale sjaj i toplinu, a ni 
teški postovi, ni noćno bdjenje, ni dugo 
klečanje u hladnoj crkvi ne mogoše da 
umanje ljepotu kraljeve odabranice. 

Ono, još djetinje lice, uokvireno bijelim 
platnom, bilo je od vremena do vremena 
obasjano nadzemaljskom ljepotom. Blagost 
smiješka, što bi zatitrao oko punih djetinjih 
usana upravo se čudno podudarao sa sjetom 
i tugom, koje su ležale na dnu velikih sme¬ 
đih očiju. Takove su oči u mlade srne, koja 
je zalutala u pusti, močvarni kraj i žeđa ju 
mori za bistrom vodom iz gorskoga vrela. 
Takova čežnja sigurno bijaše u očima oda¬ 
branice iz kraljevske velepjesme, kad je, 
tražeći, lutala jerusalemskim ulicama i upla¬ 
šeno pitala čuvare: »Jeste li Ga vidjeli, 
Njega, koga ljubi duša moja?«* 

* Pjesma nad pjesmama III. 5. 

Pođi samo dalje, kraljeva odabranice, 
popni se na Kalvariju i naći ćeš Onoga, 
koga ljubi duša tvoja. Eno Ga, tamo, visi 
na križu! 

O strahote! O žalosti! 

I Imelda stoji pred križem na svojoj 
maloj Kalvariji, koja je sama načinila u 
samostanskom vrtu. 

Je li moguće? — Je li moguće, da su ljudi 
na križ pribili Boga svoga?! — Njega, koji 
je uskrisivao djecu njihovu, vraćao im 
zdravlje i opraštao grijehe? — Njega, čija 
je ruka blagosivljala njive njihove, da urode 
i vode njihove, da se napune ribama. 

Imelda bi htjela, da je ova uspomena na 
dane muke Njegove samo težak san, da 
sunce nije nikada gledalo ovako razapetoga 
Boga-Čovjeka! 

I teško proplaka Imeldina duša! Rašire¬ 
nih ruku stoji pred križem i htjela bi da u 
se upije ma i mali dio muke Njegove, da 
mu olakša boli. Kako je morao da trpi On, 
koji je tako rado hodao osamljenim stazama, 
zaustavljao se uz vode, peo se na planine, 
silazio u mirne gradiće u dolinama i nosio 

mir i blagoslov! A sada su noge Njegove 
nepomične, ukočene ... 

Nijednoga koraka ne mogu više da učine 
Njegove svete noge! A ruke Njegove! — 
ruke, koje su milovale glave dječje, ruke, 
koje su zapovijedale valovima! — Nijednim 
prstom ne može više da makne Bog-Čovjek 
od silne boli... 

Proljeće je, skoro će se žitna polja pre¬ 
lijevati u suncu i vjetar će zanjihati zeleno 
klasje, a oko Njegovo ne će više počivati 
na onom valovitom srebrenasto-zelenom 
lelijanju. 

Imelda ne može da odvrne pogleda sa 
križa. Cijelim bićem osjeća oko sebe pro¬ 
ljetno bujanje, osjeća lagani proljetni vjetar, 
koji je nosio miris svježe zemlje, trave i 
procvjetalih stabala. Ona će, eto sada, za- 
koraknuti u sav taj proljetni čar, njezine 
su noge slobodne! Ubirat će usput i ljubica, 
njezine ruke mogu da slušaju zapovijedi 
njezinog mozga. A Bog, Bog eto za nas visi 
na križu, radi nas ne može da siđe, ne može 
da zakorakne u proljetnu prirodu. 

Ah kako bi ona rado Boga svoga skinula 

s križa i na svojim slabim rukama ponijela 
i položila u proljetni travnjak. Pa bi mu 
oprala i zavila rane, skinula onu strašnu 
trnovu krunu i obukla mu bijelu, cistu 
haljinu! 

Ne, to ona ne može, ali bi ga mogla 
primiti u svoje srce i zaviti ga u bijelu 
haljinu svoje duše. 

Koliko se mladosti u Bolonji pripravlja 
sada, da što dostojnije primi u svoje srce 
raspetog Boga! Samo njoj ne daju; Imelda 
mora da još čeka! — A sigurno nitko od 
one mladosti ne ljubi tako propetoga Krista, 
kao što ga ljubi njezino malo srce. Istom u 
ljetu navršit će Imelda dvanaestu godinu i 
tek onda smije da pristupi k stolu Gospod¬ 
njemu. 

S dvostrukom tugom u duši ostavlja 
Imelda svoju Kalvariju i vraća se u samo¬ 
stan. 

Stupala je zatvorenih očiju, da ne gleda 
i ne uživa u čaru svijetla i boja. Ruke je 
čvrsto stisla, da ne bi posegnula za kojim 
proljetnim cvijetom, koji se rascvao uz put. 


Iza dva dana grobnog muka i šutnje 
svanulo je uskrsno jutro. 

Duša Imeldina odahnula je. Prestala je 
muka Gospodinova, odvaljen je kamen, koji 
je zatvarao Svijetlo svijeta — prazan je 
grob. 

U prvo osvitanje pošla je Imelda u vrt. 
Sveto dijete tako je duboko proživljavalo 
muku, smrt i grobni muk Gospodinov, da 
joj se sada činilo, da će, poput Marije iz 
Magdale, sresti u vrtu Uskrsnuloga. 

Srce joj je kucalo od uzbuđenja, kada je 
prolazila kroz lagana vela jutarnje magle. 
Hoće li gdje zasjati Njegova bijela i sjajna 
odjeća? — O, ona bi ga odma prepoznala 
i pala bi na koljena. 

»Učitelju« šapću djetinje usne i Imelda 
kleče na hladnu, vlažnu zemlju. Ne, to je 
bilo davno, davno, kada su sretne oči Marije 
Magdalene prve ugledale Krista Uskrsnu¬ 
loga. 

Pa ona nije ni dostojna Njegovoga po¬ 
gleda. Što je njezina ljubav prema gorućem 
srcu velike obraćenice, kojoj je posvećen 
ovaj vrt i ovaj samostan? Ali Imelda neda, 


da tuga danas obuzme njezino srce. Ona 
hoće, da se raduje: 

Alleluja, Alleluja, Alleluja! 

U to se po cijelom vrtu preli ružičasti 
odsjev i navijesti sunce. Kada su zabljesnule 
njegove prve trake, po bolonjskim crkvama 
već se je orio »Alleluja!« 

Malo ih je u Bolonji, koji ove godine u 
veselju srca pjevaju Alleluja! Ako je u 
domu i jedno mjesto prazno, onda je i 
uskrsni kolač suh i nesladak, a plamen 
uskrsne svijeće samo kao da žmiri i tinja. 

Ne, pravog uskrsnog veselja nema ove go¬ 
dine u Bolonji. 

Kada su k Imeldi došli Otac i majka i 
gospođa Pina sa malim sinčićem Eganom, u 
njihovim zabrinutim pogledima odma je 
opazila novi nemir i uzbuđenje. Pričali su, 
da se već pronose vijesti, kako se Ferrara 
sprema na navalu. Fiorenza i Mantova 
obećali su pomoć Ferrari, a sigurno će se 
još pridružiti i drugi koji grad. 

Imeldina duša krilila je visoko i sve te 
nevolje nisu mogle da pomute njezino . 
uskrsno veselje. To je veselje odsijevalo od 


nje i njezine riječi utjehe i ufanja razvedriše 
i njihova lica. 

* 

Uzbuđujuće vijesti brzo se i obistiniše! 
Pretrpljeni poraz i sramota nije Ferrara 
mogla da zaboravi. 

Pomoću Fiorenze, Mantove i Aretina 
navali 14. aprila iste godine na vojsku grofa 
d’Armagnac-a i upravo ju rasprši. Kad su 
u Bolonju stigle prve vijesti o navali i po¬ 
razu, kuću grofa Lambertinija ispuni strava. 
Gospođa Pina pade u očaj, a grof Egano 
stiskao je zube i grčio pesti, pomišljajući 
na pogibiju svoga jedinca. 

U svom očajnom stanju uteku se maloj 
Imeldi. 

Ali i njezina duša bila je prepuna tuge, i 
ovom svetom djetetu se je činilo, da će 
smalaksati. Ali ne — nitko nezna puteve 
Providnosti, a milosrđe Božje nema kraja i 
svaki put ponovno pridiže ih Imelda svojom 
jakom vjerom i nepokolebivim uzdanjem. 

Brzo iza poraza bolonjske vojske stigoše 
vijesti, da je Guido Lambertini zarobljen. I 
ako je ta vijest raspršila onaj skrajni očaj, 


ostadoše boli i velike brige. Mržnja je još 
gora. Kako će sada Ferrara postupati sa 
zarobljenicima? Još uvijek lebdi smrt nad 
glavom Guidovom. I onda, treba misliti i 
na otkupninu, koju će pobjednici tražiti za 
zarobljenika, a ta će sigurno biti velika. 

Tako sjena brige i nemira posve prekri 
kuću grofa Lambertinija. 

Bolonja je bila u crno zavita! Tolike 
majke, udovice i ostavljena djeca oplaki¬ 
vahu izgubljene sinove, očeve i muževe. 
Žalost je bila opća. Ogorčenje i nezadovolj¬ 
stvo među građanima Bolonje preote sve 
više maha. 

Imeldino malo srce već je previše trpjelo, 
gledajući rodni svoj grad u tolikoj tami. 

Kad bi mu samo mogla pomoći! — Ali 
kako? Ona, slaba i nejaka, još dijete, a ne 
mogaše da išta postignu toliki sveti i jaki 
muževi. Blaženi Guido Spada, franjevac, 
kojeg su svi štovali kao poslanika Božjeg, 
govorio je i govorio u bolonjskim crkvama, 
ali uzalud! Žarkom revnosti i anđeoskim 
primjerom ljubavi htio je da odagna mržnju 
i zavist, ali mu ne uspije! 

I još jedan čovjek svijetla boravio je tada 
u Bolonji: dominikanac bi. Venturin da 
Bergamo. Njegova cijela pojava sjala je 
svetošću, njegova je riječ bila puna ljubavi, 
ali nije mogla da prodre u tvrda srca. 

Kako i što bi onda mogla da učini za 
mir i sreću svog rodnog grada mala, bijela 
redovnica u samostanu Marije Magdalene? 

* 

Ne muči Imeldo tim pitanjem svoju bijelu 
dušu. Pa ti si odabranica kraljeva! 

Ti ćeš poći kraljevskim putem, a svijetlo, 
sto ćeš ga ostaviti iza sebe, rasvijetlit će 
tamu tvog rodnog grada. 

Ne brini se, nego slušaj glas kralja duše 
tvoje. 

Ne čuješ li, da stoji iza rešetaka duše 
tvoje i šapće ti: »Požuri se, prijateljice moja, 
lijepa moja golubice ustani i dođi... Prošla 
je zima, prestale su kiše... Cvijeće se uka¬ 
zalo u našoj zemlji... cvatući vinogradi 
šalju mirise... Ustani, prijateljice moja 
lijepa i dođi!«* 

* Pjesma nad pjesmama II. 10—14. 



Čula je Imelda otajni glas i u njezinim 
očima zasja novi sjaj. 

Sestre u samostanu pitale su se: »Što je 
to s Imeldom? Kao da je u ove dane na¬ 
rasla ... u licu joj se miješao izraz djetinje 
nevinosti s izrazom čudnovatog saznanja i 
zrelosti. 

Njezina duša i srce njezino polagano su 
se odvraćali od svega zemnoga... Ni samo¬ 
stanski vrt u svom proljetnom čaru nije ju 
više privlačio. Sate odmora sprovađala bi 
u svojoj ćeliji ili u crkvi. 

Vijesti iz grada, što su više puta uzbuđi¬ 
vale sestre, nje kao da se nisu ni dotakle. 
Samo je pokazivala sućut i samilost sa ža¬ 
losnima, koji su i dalje u samostanu tražili 
utjehe. 

U ovo vrijeme pokuša još nekoliko puta 
da izmoli dozvolu za sv. Pričest. Ali nije 
uspjela. 

I tako su dani prolazili i opet se pribli¬ 
žavala svetkovina Uzašašća. 

»Malena je sestra naša ...« pjeva kra¬ 
ljevski pjesnik. Malena je, a ipak je našla 
milost u kralja .,. 


Još je zapravo dijete Imelda u samostanu 
sv. Marije Magdalene, ali je velika čežnja 
i ljubav njezine duše. Kako se približuje 
dan Uzašašća, Imelda sve češće misli na bi. 
Bernarda de Morlaas i na onu dvojicu uče¬ 
nika njegovih, koje je Bog pozvao na ne¬ 
besku gozbu. Tako se živo sjeća sada Imelda, 
kad joj je ujak fra Egidije pripovijedao o 
njima. Eto se približuje taj dan i ona će 
opet klečati pred oltarom, kao što su učenici 
klečali na brdu, i ona će gledati, kako se 
pred njezinim očima skriva ona bijela ho¬ 
stija, kao što su i oni gledali, kako se Bog 
njihov gubi u oblacima. 

* 

12. maj 1333. godine. Upravo dan u oči 
Uzašašća Gospodinova. 

Neka se nikada ne zaboravi taj dan! 

Malo je bilo dana, odkako zemlja postoji, 
kada se je nebo otvorilo i pustilo na zemlju 
trak svijetla, što osvijetljuje nebeski Jerusa- 
lem, a kojemu je izvor Janje Božje. 

Znaš li, kraljeva odabranice, da ćeš još 
danas unići na biserna vrata nebeskog Jeru- 
salema i da ćeš sa svetim djevicama i muče- 




nicama zapjevati pred prijestoljem Janjeta 
novu pjesmu, koje samo djevičanske duše 
znadu da pjevaju?! 

Osjećaš li, da ćeš još danas piti sa rijeke 
vode života, što se izlijeva od prijestolja 
Božjega?! 

Pogledaj dobro Imelda ovu tvoju malu 
ćeliju, gdje si toliko čeznula za Bogom 
svojim, dobro ju razgledaj, jer se u nju ne 
ćeš više povratiti! 

Osvrni se i na vrt i oprosti se s maslinama 
i čempresima i sa bijelim stazama. Tvoje 
oko ne će više gledati zelenila zemaljskog, a 
noga tvoja ne će se više doticati zemlje. 

Oko tvoje utrnut će u svijetlo Janjeta, 
a noga tvoja odsada će hodati zlatnim sta¬ 
zama nebeskog Jerusalema.- 

Kao i svakoga jutra, i ovo jutro pred Uza- 
šašćem pridruži se Imelda povorci sestara. 
Posljednja je i sada u povorci, i posljednja 
ulazi u crkvu. 

Započela je nekrvna žrtva. » 

Nitko ne zapaža i ne vidi, da se u Imel- 
dinim očima razgara čudnovati zar, kako 


joj cijelo lice gori od plamena, što joj izgara 
u srcu. 

Usne se njezine pomiču, prateći svaku 
kretnju svećenika na oltaru. 

Tamo, tamo na plitici je bijela hostija, 
što će se pretvoriti u Tijelo Njegovo i tamo 
u kaležu je vino, što će postati prava Krv 
Gospodinova! — 

Približuje se čas pretvorbe. Od dubokoga 
uzbuđenja Imelda problijedi — — 

Kada se svećenik duboko sagnu nad bijelu 
hostiju, njezino cijelo tijelo zadrhće. Sada, 
sad će sići na oltar On, Bog-Čovjek! Pod 
prilikom one bijele hostije biti je isti onaj 
Krist, koji je uzdigao jednom glas svoj, i 
slegli su se razbješnjeli valovi, Onaj isti, 
koji jednom riječju vrati život mladiću iz 
Naima, kćeri Jairovoj i koji je uskrisio 
Lazara. 

Svećenik podiže na rukama bijelu Hostiju, 
a Imeldina se glava ne prignu. Pogled nje¬ 
zinih sasvim širom otvorenih očiju s beskraj¬ 
nom ljubavi obuhvati presveto Tijelo Krista 
Gospodina i njezine usne zašapuću: »Sve¬ 
mogući! — Jaki Bože, Kriste Otkupitelju 




moj, ja vjerujem u Te — ja Te ljubim... 
ljubim ... Dođi!... Dođi!... Ti si hodao 
po vodi, Ti si nevidljiv ulazio na zatvorena 
vrata .. Dođi u dušu moju! Ja Te ljubim .. 
ljubim!« ... 

Imeldina glava klone na sklopljene ruke. 

Beskrajna predanost i pobožnost prelije 
se njezinom nutrinjom. U to zvonce zazvoni: 
»Gospodine, nisam dostojan, da uđeš pod 
krov moj; ali reci samo riječ i ozdravit će 
duša moja.« 

Imelda se udara u prsa — tri puta — i 
njezina je duša čista i spravna. 

Redom ustanu sada sestre sa svojih mje¬ 
sta, a svećenik uzima u ruke prvu pričesnu 
Hostiju. 

Pričešćuju se sestre. Ne prati ih danas 
Imelđin pogled, pun čežnje. Ne, njezina 
glava još uvijek počiva na sklopljenim 
rukama. 

Onaj, koji je govorio: »Ištite, i dat će 
vam se; tražite i naći ćete; kucajte i otvorit 
će vam se«; On će danas ugasiti i žeđu 
njezine duše ... 

Imelda nije ni osjetila, kada su se sestre, 


jedna za drugom, polagano udaljile. Kor je 
ostao tih i.prazan. Sve se je smirilo. 

Iza rešetaka Čuje se šapat i uzdisaji onih, 
koji ostadoše u crkvi, da se još pomole. 

Imelda ustade i kleče pred oltar. Svijetlo 
svijeća odrazi se u njezinim smeđim očima 
i lagano se prospe po njezinoj bijeloj odjeći. 
Sklopljene joj ruke sve se više dižu prema 
Svetohraništu, dok joj na blijedim obrazima 
? zablistaše suze. 

U to, nenadano, povrh Svetohraništa, 
zabljesne u visini neobično svijetlo, koje 
odjednom rasvijetli cijeli kor. 

Imelda, tražeći izvor toga svijetla, svrne 
pogled sa Svetohraništa i ugleda, posred 
toga nenadanoga i neobičnoga svijetla, malu 
bijelu Hostiju, koja se polagano spuštala. 
Val rumenila prelije joj se licem, a cijelu 
njezinu pojavu zahvati izraz nadnaravne i 
nebeske radosti. 

Svijetlo postajaše sve jače, i započe da 
# se širi nebeski miris. Imeldine sklopljene 

ruke raširiše se, kao da je htjela, da na svoje 
ruke primi silazećega Boga. Ali mala bijela 

Hostija ustavi se u visini nad njezinom 
glavom. 

Sestra sakristanka, koja je pošla, da po¬ 
gasi svijeće na oltaru, stupi u to na vrata. 
Nebesko svijetlo zabljesne joj pogled, i svu 
ju obavije val neobičnog mirisa. 

Čudo! Čudo! Veliko čudo! 

Kroz otvorena vrata sinu mlaz jakog 
svijetla, a nebeski miris poče se širiti samo¬ 
stanskim hodnicima. 

Sestre, u čudu, pođoše za mirisom i, kada 
na vratima kora ugledaše jarki odsjev, po- 
hrliše onamo. 

Kao malo sjajno sunce lebdjela je sv. 
Hostija upravo nad Imeldinom glavom, a 
ona je sama sjala kao anđeo s neba. 

Mala Imelda! ... Čudo!. . . Radi nje!. .. 
Svemogući!.. . Nebo se je otvorilo za nju! 

U sakristiji je htio svećenik da upravo 
odloži misno ruho, kad. . . nebeski miris 
dopre i u sakristiju, i unutarnji jedan glas 
pozove ga natrag u kor. 

Okupljene sestre u dubokom ganuću gle¬ 
dale su u bijelu Hostiju i anđeosko dijete. 

I opet pod dojmom nutarnjega poziva, 
vrati se svećenik u sakristiju po zlatnu 
pliticu. 

U dubokom strahopočitanju, pokleknuvši 
i poklonivši se, priđe svećenik sa zlatnom 
pliticom bliže sv. Hostiji. 

Sestre padoše ničice ... 

Imelda je sva sjala! Usne su joj polu¬ 
otvorene, oči su uprte u čudesnu Hostiju, a 
ruke su joj sklopljene! 

Sv. Hostija spusti se sama na zlatnu pli¬ 
ticu i svećenik, u čudesnom shvaćanju Božje 
volje, nagnu se k Imeldi i pričesti ju. Onda 
siđe sa žrtvenika i spusti se na koljena ne 
skidajući oka sa svetog djeteta. 

Nebeski sjaj počne da blijedi i nestaje. U 
prigušenoj rasvjeti bilo je Imeldino lice 
upravo prozirno blijedo. Oči, koje su se 
zaklopile, kad se je nebeska hrana dotakla 
njezinih usana, nisu se više otvarale. Lik 
male Imelde još je, nepomičan, klečao pred 
oltarom! 

Prolazili su časovi duboke šutnje i tišine. 

Kad je posve nestalo čudnovate svjetlosti, 




uzbuđeni vjernici, koji su iza rešetaka u 
crkvi svojim očima motrili jarku rasvjetu 
i neobično čudo, skrušeno se udalje ... 

I svećenik i sestre, uznemireni neobičnom 
ukočenosti svetoga djeteta, ustadoše i u 
svetoj bojazni primakoše se bliže ... Ali... 
još se nitko ne usuđuje, da se dotakne 
lmelde. 

I opet šutnja- 

»Ona ne diše više, ne čuje se!« šapnu 
najbliža sestra drugoj, i čim su ispružile 
svoje ruke, da se dotaknu anđeoskog djeteta, 
ukočeni Imeldin lik klonu im u naručaj. 

»Mrtva je, mrtva!« ide glas od sestre do 
sestre. 

Oprezno i lagano položiše Imeldu pred 
oltar. 

Sve sakupljene sestre samo su u čudu i 
divljenju motrile ljepotu ove kraljeve oda¬ 
branice. I nitko, nitko se još ne usuđuje, da 
bi prekinuo veličajnost mira ovog smrtnog 
sna: 

»Zaklinjem vas, kćeri jerusalemske, 

srnama i jelenima sa šumskih proplanaka 

— ne budite ju, nemojte probuditi ljub¬ 
ljenu moju, dok sama ne ushtije .. .«* 


* 

Ne, ne ćemo ju probuditi! Samo ćemo sa 
svetim štovanjem ogrliti njezine zemne 
ostatke, što sada počivaju iza rešetaka u 
crkvi sv. Sigismunda u Bolonji. 

Ovi zemni ostaci anđeoske jedne duše, 
kojima je posljednja hrana na zemlji bio 
kruh života, kriju u sebi čudotvornu moć. 
Koliki dođoše sa duševnim i tjelesnim ja¬ 
dima na grob sada već Blažene lmelde i 
otiđoše utješeni i ozdravljeni. 

A toliki, koji iz daleka zazivaju njezinu 
pomoć u teškoj bolesti i nevolji, budu 
uslišani! 

Pa kako ne bi Kralj kraljeva uslišao 
molbu svoje odabranice! 


* Pjesma nad pjesmama II. 7. 





EPILOG . 


Mnogi će se, poslije čitanja ovih stranica, 
upitati: je li ovo život, povijest ili legenda, 
fantazija? Ni jedno ni drugo; ili bolje: 
i jedno i drugo. 

I sam će čitalac razabrati, da se radi o 
historijskoj ličnosti i historijskom dogođaju. 
Ali ta ličnost bila je časoviti bljesak, kratki 
prolazak anđela među ljudima, koji je za 
rana pokazao, da nije za svijet, već Za 
nebo. Živio je jedino u vidu i sjeni sveto- 
hranista. I kad se je na zemlji čudesno na¬ 
hranio kruhom anđela, prešao je k anđe¬ 
lima, da se vječno hrani gledanjem Boga. 
To je cijela historija ove anđeoske Djevice. 

Gđa Š. Jurkić, finoćom ženske duše i 
rukom umjetnice, uzivjevsi se u vrijeme i 
okolinu Blazeničina života, te u duh domi- 

nikanskoga Reda, kojemu je Imelda pripa¬ 
dala i kojim se od djetinjstva preko svoga 
strica fra Egidija pitala, dotaknula se ovoga 
anđeoskog cvijeta, živo ga pred nas iznijela 
i dala ga u svoj njegovoj svježini i milini. I 
ovako, s osjećajem i toplinom pisan, život 
Blaženice osvaja. On je, pogotovo ovako 
lijepo ilustrovan od g. Gabrijela Jurkića, 
sigurno jedan veliki plus za nasu biografsku, 
a pogotovo hagiografsku literaturu. 

* 

* * 

Štovanje bi. Imelde osobito se u novije 
vrijeme širi uporedo s euharistijskim pokre¬ 
tom. Ona je od Crkve proglašena pokrovite¬ 
ljicom prvopričesnika. Postoji i bratovština 
»Prve dobre sv. Pričesti« pod njezinom 
zaštitom.* I bolje zaštitnice dobre prve sv. 
Pričesti ne može da bude do bi. Imelde. Jer 
sigurno u povijesti Crkve nije bilo svetije 
prve pričesti od one Imeldine. — U Italiji 
je u zadnje vrijeme osnovana kongregacija 

* Iho želi o tome potanje informacije , neka se obrati na Domini¬ 
kanski Samostan , Zagreb ili Dubrovnik. 

dominikanskih trećoretkinja pod naslovom 
»Imeldine«. — Molbe sa svih strana stižu 
sv. Stolici, da se Blaženica proglasi Sveticom. 
I neki međunarodni, a mnogi narodni euha- 
ristijski kongresi upraviše u tom smjeru 
molbe sv. Stolici. Sv. Stolica je odobrila 
uvod njezine kauze, i već je proces povoljno 
proveden u Bolonji. Sada spisi stoje pred 
Kongregacijom Obreda u Rimu, zajedno sa 
tri čuda, koja se traže za kanonizaciju, i 
pomnjivo se ispituju. Svi štovatelji euhari- 
stijskog Krista mole i očekuju veseli dan, u 
koji će ova žrtva Euharistije zasjati na 
obzorju čitave kat. Crkve. Kako javljaju, to 
nije daleko. Bit će to dan njezinog triumfa, 
ali još više triumfa euharistijskog Kralja. A 
nama svima će biti još jedan jači poticaj, 
gdje da na zemlji tražimo pravi božanski 
život i veselje. 

Da pospješimo njezinu slavu, da naš narod 
upoznamo s ovom žrtvom Euharistije, da 
pridonesemo svoj kamičak raširenju štovanja 
Isusa u Euharistiji u našem narodu, a osobito 
da prvopričesnicima pokažemo ovim svijet¬ 
lim primjerom, kako da se priprave na prvu 

sv. Pričest i gdje da razvijaju svoj duhovni 
život do njegove punine, odlučismo se na 
izdanje ovog lijepog životopisa. Zato smo 
ga i ovako bogato opremili. Neka je prvo- 
pričesnicima posvećen! Srce ga je napisalo, 
srce ga daje, pa neka ga srce i primi! 

ZAGREB, na Uskrs 1929. 

O. Šibe dr. Budrović, 

dominikanac. 

